
	Na temelju točke IX. Programa dodjele potpora male vrijednosti za mjeru u poljoprivredi i ruralnom razvoju na području Primorsko-goranske županije u 2026. godini („Službene novine“ broj 38/26) i točke I. Odluke o raspisivanju Javnog poziva za dodjelu potpora temeljem Programa dodjele potpora male vrijednosti za mjeru u poljoprivredi i ruralnom razvoju na području Primorsko-goranske županije u 2026. godini (KLASA:024-01/26-01/42, URBROJ:2170-01-01/6-26-18 od dana 16. listopada 2026.) objavljuje se

JAVNI POZIV
 za dodjelu potpora temeljem Programa dodjele potpora male vrijednosti za mjeru u poljoprivredi i ruralnom razvoju na području Primorsko-goranske županije u 2026. godini za Mjeru uređenje poljoprivrednog zemljišta


I.          NAZIV TIJELA KOJE OBJAVLJUJE JAVNI POZIV

Upravni odjel za turizam, poduzetništvo i ruralni razvoj Primorsko-goranske županije

II. PREDMET JAVNOG POZIVA

Dodjela potpora temeljem Programa dodjele potpora male vrijednosti za mjeru u poljoprivredi i ruralnom razvoju na području Primorsko-goranske županije u 2026. godini za Mjeru uređenje poljoprivrednog zemljišta.

Potpore se dodjeljuju sukladno:
- Uredbi Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24. 12. 2013.) i Uredbi Komisije (EU) 2019/316 od 21. veljače 2019. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51/1, 22.2.2019.) i Uredbi Komisije (EU) 2024/3118 od 10. prosinca 2024. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (u daljnjem tekstu: Uredba 1408/2013, 2019/316 i 2024/3118),
- Uredbi Komisije (EU) br. 2023/2831 od 13. prosinca 2023. godine od primjeni članaka 107. i 108. Ugovora o funkcioniranju Europske unije na de minimis potpore (Službeni list Europske unije, L 2023/2831, u daljnjem tekstu: Uredba 2023/2831).

Sredstva za provedbu ovog Javnog poziva planirana su u Proračunu Primorsko-goranske županije za 2026. godinu, Razdjel 8 – Upravni odjel za turizam, poduzetništvo i ruralni razvoj, unutar programa 8004 „Ruralni razvoj“ kroz proračunske aktivnosti unutar aktivnosti Provedba programa očuvanja plodnosti i povećanja učinkovitosti navodnjavanja poljoprivrednog zemljišta (A800422) ukupna sredstva za provedbu javnog poziva iznose 104.000,00 eura

III. NAMJENA  (prihvatljivi i neprihvatljivi troškovi) I VISINA MOGUĆE POTPORE

Prihvatljivi troškovi su troškovi nastali od 1. siječnja 2026. godine, a definirani su Uputom za prijavitelje na Javni poziv za dodjelu potpora temeljem Programa dodjele potpora male vrijednosti za mjeru u poljoprivredi i ruralnom razvoju na području Primorsko-goranske županije u 2026. godini za Mjeru uređenje poljoprivrednog zemljišta.
	Neprihvatljivi troškovi su troškovi nastali prije 1. siječnja 2026. godine, porez na dodanu vrijednost (osim za gospodarske subjekte koji nisu u sustavu PDV-a), troškovi za kupnju nekretnina (objekata i zemljišta), troškovi za kupnju prijevoznih sredstava (osobnih i teretnih vozila), bankovni troškovi, troškovi jamstva i slične naknade, reprogram i refinanciranje postojećih kredita i svi drugi troškovi koji nisu u vezi s realizacijom prijavljene mjere.
Visina moguće potpore je do 80% prihvatljivih troškova, u financijskom rasponu do 20.000,00 eura, što je definirano u Uputi za prijavitelje na Javni poziv za dodjelu potpora temeljem Programa dodjele potpora male vrijednosti za mjeru u poljoprivredi i ruralnom razvoju na području Primorsko-goranske županije u 2026. godini za Mjeru uređenje poljoprivrednog zemljišta.

IV. UVJETI ZA PODNOŠENJE PRIJAVA – PRIHVATLJIVI PRIJAVITELJI  

Pravo podnošenja prijave na ovaj Javni poziv imaju poljoprivredna gospodarstva upisana u Upisnik poljoprivrednika/Upisnik obiteljskih poljoprivrednih gospodarstava koje poljoprivrednu proizvodnju i/ili preradu poljoprivrednih proizvoda obavljaju na  ruralnom području Primorsko-goranske županije i čije je sjedište na ruralnom području Primorsko-goranske županije, a koji zadovoljavaju kriterije propisane kod pojedinih mjera i uredno podmiruju sve obveze prema Primorsko-goranskoj županiji. 
 
 Maksimalni iznos definiran je po mjeri te ukupnoj visini potpore koji korisnik ostvaruje sukladno članku 3. Uredbe 1408/2013, 2019/316 i 2024/3118. Ukupni iznos potpora male vrijednosti koji je dodijeljen pojedinom korisniku ne smije prijeći ukupni iznos od 50.000,00 EUR, odnosno prema članku 3. Uredbe 2023/2831 ne smije prijeći ukupni iznos od 300.000,00 EUR tijekom bilo kojeg razdoblja od tri godine.


V.  POTREBNA DOKUMENTACIJA 
 
Uz prijavu dostavlja se sljedeća dokumentacija:
1. ispunjeni Obrazac br. 1. – Prijava za dodjelu potpora temeljem Programa dodjele potpora male vrijednosti za mjeru u poljoprivredi i ruralnom razvoju na području Primorsko-goranske županije u 2026. godini za Mjeru uređenje poljoprivrednog zemljišta
2. ispunjeni Obrazac br. 2 - Izjava o korištenim  potporama male vrijednosti 
3. ispunjeni Obrazac broj 3. - Izjava o nepostojanju dvostrukog financiranja 
4. ispunjeni Obrazac broj 4. - Izjava o nekažnjavanju 
5. ispunjeni Obrazac broj 5. - Izjava o PDV-u
6. potvrda porezne uprave o urednom ispunjavanju obveza plaćanja doprinosa za mirovinsko i zdravstveno osiguranje i plaćanje poreza te drugih poreznih davanja prema državnom proračunu (dostavlja se u originalu i ne smije biti starija od 30 dana od dana objave ovog javnog poziva)
7. dokaz o upisu u Upisnik poljoprivrednika - za obrt, trgovačko društvo i zadrugu ili Upisnik obiteljskih poljoprivrednih gospodarstava - za obiteljsko poljoprivredno gospodarstvo i samostalno obiteljsko poljoprivredno (rješenje o upisu, izvadak iz Upisnika ili slično) ili za prerađivačke zadruge odgovarajući upisnik i upisnik poljoprivrednika za najmanje 7 članova zadruge
 8. preslika računa za prihvatljive troškove za mjeru koje prijavitelj prijavljuje kroz ovaj Javni poziv, a koji su nastali do podnošenja prijave na ovaj javni poziv (prihvatljivi su troškovi  navedeni na računima izdanim od 1. siječnja 2026. godine do dana podnošenja prijave)
Račun mora glasiti na prijavitelja sa specificiranim troškovima. Računi ispostavljeni između povezanih tvrtki nisu prihvatljivi. Ponude nisu prihvatljive. 
9. preslika osobne iskaznice nositelja ili odgovorne osobe poljoprivrednog gospodarstva 
10. elektronički zapis ili potvrda Hrvatskog zavoda za mirovinsko osiguranje  o podacima evidentiranim u matičnoj evidenciji za sve osobe zaposlene u poljoprivrednom gospodarstvu iz koje je razvidno zaposlenje na puno radno vrijeme (8 sati) na poljoprivrednom gospodarstvu 
11. Izvod iz katastra ili katastarski plan poljoprivrednog zemljišta za poljoprivredna gospodarstva koja prijavljuju sadnju vinograda
12. Izvadak iz Jedinstvenog registra domaćih životinja ili drugi dokaz o broju uvjetnih grla za poljoprivredna gospodarstva koja prijavljuju čišćenje pašnjaka
13. Izjava o davanju suglasnosti za korištenje osobnih podataka.

Županija ima pravo u bilo kojem trenutku provedbe ovog Javnog poziva zatražiti od prijavitelja da izvrši uvid u originale dokumenata koji se prilažu prijavi i prijavitelj ih je dužan dostaviti.
Županija zadržava pravo poništiti javni poziv.

VI. NAČIN PODNOŠENJA PRIJAVA 

Obrazac prijave podnosi se isključivo elektroničkim putem na odgovarajućim e-obrascima i korištenjem elektroničkog sustava SOM Natječaji (https://som-natjecaj.eu/.). Način prijave i registracije u elektronički sustav SOM Natječaj nalazi se u pdf. dokumentu „Upute za korisnike aplikacije-PGŽ-SOM NATJEČAJ“. 

Postupak prijave na javni poziv: 
a) Registracija prijavitelja vrši se putem poveznice
https://som-natjecaj.eu/authentication/register. Klikom na istu otvara se direktni preglednik u kojem prijavitelj otvara svoj račun kao novi korisnik, odabire vrstu registracije, potom popunjava podatke o korisniku i potvrđuje otvaranje računa. Registracija prijavitelja (u daljnjem tekstu: Korisnik)  i otvaranje korisničkog računa omogućit će istom pretraživanje natječaja, preuzimanje dokumentacije otvorenih natječaja te slanje prijave elektroničkim putem. Odabirom „Registracija“ i popunjavanjem traženih podataka te odabirom „Registriraj“, Korisnik ispunjava uvjete za prijavu na javni poziv.

b) Prijava korisnika na javni poziv vrši se putem poveznice 
https://som-natjecaj.eu/authentication/login. U slučaju bilo kakvih poteškoća prilikom registracije i prijave, za tehničku podršku obratiti se na e-poštu: podrska@som-system.com
Prijave dostavljene na drugi način ili putem drugog medija bit će odbačene. 
Uz e-prijavnicu potrebno je učitati potpisane i ovjerene obvezne obrasce izjava koji su dostupni za preuzimanje na službenoj mrežnoj stranici Primorsko-goranske županije (www.pgz.hr), kao i sve druge potrebne priloge. 
Svi prateći dokumenti koji se prilažu uz e-prijavnicu mogu biti neovjerene preslike i također se prilažu u elektroničkom obliku. 
Pitanja u vezi s predmetom ovog Javnog poziva mogu se postaviti Upravnom odjelu za turizam, poduzetništvo i ruralni razvoj putem telefona na broj: 051/351-260, odnosno putem e-pošte na adresu: gospodarstvo@pgz.hr
Predajom prijave putem elektroničkog sustava SOM Natječaji smatra se da je prijava potvrđena i potpisana od strane ovlaštene osobe prijavitelja te da se prijavitelj slaže s uvjetima Javnog poziva i kriterijima za ocjenjivanje prijava. 
Datum i vrijeme podnošenja prijave evidentiraju se automatski u elektroničkom sustavu SOM Natječaji.  

Rok za podnošenje prijave za sufinanciranje: u roku od 15 dana od dana objave Javnog poziva na mrežnim stranicama Primorsko-goranske županije (www.pgz.hr) na kojima je naznačen dan objave Javnog poziva. Rok počinje teći prvog idućeg dana od objave. Blagdani i neradni dani ne utječu na početak i tijek roka. Ako zadnji dan roka pada na blagdan ili neradni dan, rok istječe prvoga idućeg radnog dana.

VII. KRITERIJI ZA ODABIR PRIJAVA

Kriteriji za odabir prijava i njihovo vrednovanje detaljno su definirani Uputom za prijavitelje na Javni poziv za dodjelu potpora temeljem Programa dodjele potpora male vrijednosti za mjeru u poljoprivredi i ruralnom razvoju na području Primorsko-goranske županije u 2026. godini za Mjeru uređenje poljoprivrednog zemljišta.

VIII. NAČIN OBJAVE ODLUKE O DODJELI POTPORE

Odluka o odabiru projekata s pripadajućim iznosom odobrene potpore bit će donesena najkasnije u roku od 30 dana od dana isteka roka za dostavu prijava na Javni poziv te će, zajedno s popisom odabranih prijava i iznosima odobrenih potpora, biti objavljena na mrežnoj stranici Primorsko-goranske županije (www.pgz.hr) u roku od 15 dana od njezina donošenja.

IX. OSTALE INFORMACIJE

Dodatne informacije u vezi s Javnim pozivom mogu se dobiti od dana raspisivanja Javnog poziva do isteka roka za podnošenje prijava putem e-pošte na adresu gospodarstvo@pgz.hr.


PRIMORSKO-GORANSKA ŽUPANIJA
Upravni odjel za turizam poduzetništvo i ruralni razvoj

